Cesarhanmun/geonobi-data huggingface dataset:
地名: 定州 (平安道, 牧)
年: 1697.0

○定州幼學林峴上疏, 陳西關之弊十三條: 曰重守令、節財用, 曰除挈眷、簡夫馬, 曰募民務農, 曰許民魚鹽, 曰虔修社稷, 曰文武交差, 曰姑除歲抄, 曰明賞罰, 曰姑除內奴身貢勿爲復戶, 曰禁私奴投屬, 曰用鄕薦, 曰調用文武, 曰錢貨從便。 其言鄙俚, 而或不無可採, 上命下廟堂稟處。
地名: 定州 (平安道, 牧)
年: 1713.0

○諫院論: "都下民庶, 朝夕遑遑, 已有流丐之類, 而刑部、京兆, 徵債自如, 民不堪耐。 秋曹、京兆推奴徵債等事, 限明春防塞。 定州牧使李森, 曾赴圻邑, 厭其殘薄, 終至圖遞, 及授本州, 汲汲辭朝, 唯視邑樣之厚薄, 以爲進退之計, 請罷職。" 命廟堂稟處, 李森從重推考。
地名: 定州 (平安道, 牧)
年: 1722.0

○戊子/配洪聖疇於定州牧, 趙洽於慶興府。 洽用減死律。 聖疇, 卽舜澤奴業奉招中所謂鐵物橋
              洪同知者也。 被拿初供曰: "與舜澤相對時, 以藥事, 將生大事之說, 有所言說, 則舜澤亦曰: ‘吾輩將盡死。’ 云云。" 及其面質, 舜澤不能自明, 半吐半呑。 杖斃之後, 鞫廳更推聖疇問目曰: "旣知其藥, 爲舜澤所買來, 則藥之去處, 萬無不知之理云云", 則供曰: "其去處更無可知" 云。 語甚糢糊, 全不成說。 受刑二次後, 鞫廳議啓曰: "雖曰族親, 如許陰秘之事, 似無言及之理, 而至於杖斃, 則或恐有乖於聖朝欽恤之道, 參酌定配何如?" 上從之。
地名: 定州 (平安道, 牧)
年: 1734.0

○憲府
                【掌令閔瑗。】
              申前啓, 不允。 又啓曰: "乘轎之禁, 雖侍從不敢犯法, 況弓馬發身者乎? 定州牧使柳純章赴任之時, 肆然乘轎, 宜罷職。" 上命拿處。 又啓曰: "武科借射代射者, 竝全家徙邊, 明有受敎。 今番代射之類, 宜飭秋曹, 依法勘處。 今番忠淸監司押送罪人變書凶慘, 且是御寶僞造, 則俱爲極罪, 而同義禁李普赫以其奴婢, 請付京主人, 大是失言, 宜重推。" 竝從之。 諫院
                【正言趙尙命。】
              申前啓, 不允。 又啓言: "府啓中, 慶尙兵使申德夏自南陽遞歸也, 調發軍馬, 載其贓汚之物, 其罪不可請罷而止, 宜拿問定罪。" 從之。

○憲府
                【掌令安相徽。】
              申前啓, 不允。 又啓曰: 蒙放罪人尹㝚名出賊河宜璉之招, 同被援引者, 幾盡承款正法, 而㝚獨一次例問, 徑先酌處, 已是失刑, 今忽有全釋之命, 王章不嚴, 物情愈激。 尹㝚宜依前定配。" 又啓曰: "德川爲奴罪人乭萬以賊黯之孫, 定屬邊郡, 變幻其名, 往來京城, 招引人物, 潛賣西邊, 不可只施以在謫逃躱之律。 乭萬宜嚴刑, 絶島定屬, 不能檢察之該郡守, 宜拿問定罪。" 又啓曰: "定州牧使黃應洙爲人驕妄, 疵謗溢世, 湖邑貪汚, 已著臺彈, 應洙宜遞差。" 又啓曰: "三陟營將尹得商望輕資淺, 陞拜太驟, 目不識丁, 政委下吏, 得商宜罷職。" 上不允, 乭萬、尹得商事依啓。
地名: 定州 (平安道, 牧)
年: 1777.0

○關西暗行御史沈念祖復命, 進書啓, 論前平安道兵馬節度使崔東岳、渭原郡守金㻐貪婪不法狀, 陳道內邑弊民瘼: "江界府守堞哨官數爲五十, 而一經哨官, 永免軍役, 周年遞易, 已成規例。 若計十年, 則哨官前銜, 恰滿五百, 以此推去, 畢竟將無簽丁之人。 本府軍役之白頭未除, 黃口見充, 職由於此。 故自今爲始, 除非喪故老汰之外, 勿爲年年遞易之意, 成節目分付。 楚山府糶糴, 或有以鹽代捧之規, 每當凶荒, 其弊尤甚, 昨年捧鹽, 至於四千八百九十六石之多。 此雖出於從民願不得已之事, 名色不正。 碧潼、昌城等邑, 亦有此弊, 數甚夥然。 故一體發關, 俾不得更襲謬例。 泰川田政, 不分水田旱田, 混同作結, 互換徵稅, 監色輩夤緣幻弄, 襲謬相仍, 其來已久。 故令本官, 區別釐正。 江西縣男丁不過一萬六百, 而各樣奴婢及鄕人校院冒屬, 爲四千四百七十八, 計除此數, 則實爲六千一百二十, 而刊冊所付軍摠爲七千九百三十, 則以此男丁, 比諸軍額, 不足之數, 殆近二千, 此爲本邑痼弊, 疊役徵族, 勢所難免, 黃口虛名, 亦或有之, 雖自本縣隨現隨飭, 而殆同龜背之括毛。 曾前以若干軍額, 移定於寧遠等郡, 而其後弊端, 又復如此, 故自本官屢報營門, 請以戶多軍少之邑, 量宜分移, 而姑未許施。 內司尙方奴之物故未免者, 或至於十五六年, 該院該司, 一向申飭代定, 故不得已自民庫替納其貢, 其他逃故之徵族者亦多。 惟此兩件之弊, 他邑亦多, 今不可一一枚擧, 而奴貢之弊, 監司方欲査實, 軍額之較民戶, 不相當處, 亦令道臣, 從便釐正, 允合事宜。 昌城府官餘穀名色, 自是謬例。 捧糴之後, 隨其所捧多少斗量, 所餘自官取用。 故監色濫捧之弊, 自不能禁斷, 而科外名色之朝家申飭, 不啻嚴明, 而看作常事, 所捧多至百餘石, 極爲可駭。 故嚴關永罷。 龍川府
              彌羅山一坊, 處在本府中央越境, 而屬於義州, 如雲山郡之去定州, 而收海倉田稅順安縣之越永柔而管海倉, 田民俱無意義。 此坊之屬於義州, 當初只爲義州之無魚鹽, 劃給本坊漁箭一基, 鹽釜二坐, 而浸浸冒占, 遂及全坊, 本府之厭避徭役者, 皆入此坊, 便成逋逃之藪。 到今魚鹽之稅, 皆入均廳, 則當初劃給之意, 已歸虛套, 而在義州則以越境而難於管領, 在龍川則以屬他而難於搜括。 在朝家均視之道, 似當還屬本府, 而久遠之事, 未敢輕議。" 命沈念祖削去仕版, 前平安監司徐命膺削職, 濫分守令, 亦竝拿問定罪。 敎曰: "按廉之責, 所係甚重。 卽阼之後, 初遣繡衣, 而封書中第一條, 申申飭諭, 卽是穀簿一事也。 及其復命之日, 見其書啓, 則還穀擅分之數, 至於十萬餘石之多, 而擅許之道臣, 初不請勘, 濫分之守令, 亦不論罪, 乃以‘報營, 加分營穀’, ‘未會減邑加分’等說, 排布名目, 至煩奏御, 大失奉使之體。" 仍有是命。 後數日, 敎曰: "守令雖因民情, 論報道臣, 而登聞與否, 專在道臣, 則擅分之數, 至於十餘萬石之多。 論以法意, 決難容貸, 與其罪報營之四十守令, 不若先罪擅許之一道臣。" 命前平安道觀察使徐命膺, 付處于延安府, 加分守令擅分外, 竝公罪勘放。
地名: 定州 (平安道, 牧)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 江界 (平安道, 都護府)
年: 1424.0

○刑曹啓: "平安道
              江界府人趙連家婢正月, 與其夫金延及女子夫甘同、雇工人吳自達謀殺趙連。 除金延、吳自達已曾在獄身死外, 正月、甘同按律凌遲處死。" 從之。
地名: 江界 (平安道, 都護府)
年: 1426.0

○兵曹據平安道監司關啓: "江界
              滿浦口子, 相對彼土皇城住兀良哈, 張三甫與鎭撫安有謙說: "我等奴婢, 汝節制使解送京師, 使我等不得存接, 故已將家財小兒 送婆猪江。 吾以皮船五六隻, 乘隙渡江, 剽掠江邊農民, 可以償吾所亡。’ 彼旣人面獸心, 生變難測。 江界道軍馬, 若分六番, 則三翼番上軍士, 纔九十餘名, 恐未能應變, 請分三番防禦。" 從之。
地名: 江界 (平安道, 都護府)
年: 1428.0

○兵曹據平安道都節制使牒呈啓: "婆猪江
              兀良哈居處體探鎭撫來告: ‘李滿住言: 「三寸叔都督已死, 予之奴婢十口, 曾逃入江界。 近日予之族類, 在東北面往來京中者, 語予云: 『其逃奴婢, 已屬禮賓寺使喚。』 滿住言說, 意頗憤怨。 其居處人戶七十六, 家舍産業富實。 饋我輩時, 軍士二百餘人環立。’"

○平安道都體察使黃喜, 與都節制使同審各官城堡虛實及各官合入便否以啓: "安州邑城, 周回一萬四千二百八十五尺, 今皆頹落, 城基過大, 守禦爲難。 故今尺量減築處, 新舊基幷九千七百七十五尺, 其低微不實處, 今皆改築, 以肅川、价川、順川、永柔等官人民入保。 价川郡
              朝陽土城基, 周回一萬一千三百九十三尺。 外面多平夷, 內面則城基高峻, 數峯高大, 平地陜隘, 人物可居處甚窄。 若値旱乾氷凍, 則必有水泉不足之患。 价川郡
              大林寺洞新城基, 周回一萬二千八百九十尺。 南面平地八百九十尺, 北面低微處一千一百五十尺, 東面低微處四百尺, 其餘則皆土山。 外面高峻, 內面平地寬廣, 亦無水泉不足之患, 堪爲邑城, 然城基過大。 且安州及藥山城, 相去不遠, 守禦人物, 力分難支。 撫山地藥山城, 周回二萬八千三百二十五尺。 乃義州、朔州、江界直指之路, 三道中央也。 城基外面四方, 巖石高峻, 內面土地寬闊, 亦宜置邑。 南東門道本平易, 若於西門除治道路, 則軍馬出入爲易, 實是天作之基。 且乙未年造築後, 暫不頹落, 宜加築低微處, 且修城內巡城之路。 合撫山、延山爲一州, 稱大都護府, 置府使判官, 以都節制使, 兼任府使。 但城內外之田, 膏腴者少, 鄕吏日守官奴婢等, 常在官門, 居計實難。 近城十里新來各戶, 宜限年減租, 鄕吏則期以富盛, 除遼東騎載之役, 以厚其生。 且依平壤府例, 量設土官, 使邊民樂於趨赴, 以成巨鎭。 以泰川、熙川、嘉山、定州、雲山、博川、朔州、德川、孟山等官人民入保。 雲山郡
              靑山城, 周回一萬六千九百九十七尺。 城之內外險阻, 出入爲難, 故宜令老弱男女入保避難, 但城內平地甚窄, 軍馬難於出入, 以理山、昌城、碧潼等官入保。 熙川邑城古基, 周回六千四百二十尺。 今尺量減築處, 新舊基幷三千九百三十六尺。 視年豐歉, 量民勞逸, 以石改築。 自此向江界之路, 狄餘、合排防墻古基及向理山之路, 棘城防墻古基, 極爲阨險, 可以一當百, 乞幷修築。 又於其內, 連設小堡, 以爲詗候者所依。 江界、閭延, 則本是極邊, 四無救授之兵, 脫有大事, 則當擧邑逾嶺, 退保熙川城, 宜以江界軍糧, 量除一年經費及凶荒斂散之用, 其餘則每年納于熙川城, 熙川軍資, 亦當量宜納于藥山城。 平壤府邑城, 以江東、三登、祥原、中和、江西、龍崗、三和、咸從、甑山、順安等官入保。 慈山郡山城, 以殷山、成川、陽德等官入保。 郭山郡
              能化城, 以隨川、宣川等官入保。 龍川郡邑城, 以鐵山、麟山、定寧、義州等官入保。 上項各官合入城子, 竝依舊以合入各官, 每年軍資之數, 分程途遠近, 量宜轉輸, 餘悉納于其官城子, 以備居民凶荒之資。" 從之。
地名: 江界 (平安道, 都護府)
年: 1434.0

○命都承旨安崇善, 往議政府, 與領議政黃喜等議事。 一。 "自江界至滿浦九十餘里, 自滿浦至許憐三十餘里, 其處居民, 僅三百餘戶。 每當冬節, 携老扶幼, 入保江界, 破蕩家産, 民甚苦之。 滿浦口子, 除木柵, 改築石城, 宜令近處居民, 入保避患, 以除本府往來之弊何如?" 喜等議曰: "依下旨施行。" 崔閏德議曰: "往者參議朴坤, 審視而來曰: ‘其地無水, 不宜築城。’ 更審城基, 然後築其石城爲便。" 一。 "自理山至烽火臺一百二十餘里, 都乙漢六十里, 通巾六十里, 山羊會九十餘里, 如此遙隔, 居民入保本郡, 道途之遠、往來之勞, 民甚苦之。 中央新寨里築石城, 以除積年本郡往來之弊何如?" 僉曰: "都乙漢烽火臺, 距江界府
              滿浦口子, 不甚相遠, 宜入保於兩處。 通巾、山羊會距本郡隔絶, 亦於中央新寨里等處, 城基可當之處, 令巡察使審視, 然後築城入保, 以除民瘼。" 一。 "自朔州至昌城百餘里, 每當冬節, 朔州節制使率其軍馬, 赴防于昌城, 其弊不小。 自今以朔州節制使移昌城, 以昌城知郡移朔州, 相換除授何如?" 喜曰: "朔州、昌城相換除授之事, 其議已久。 然凡設邊鎭, 以裨將居前後左右, 以元帥居中者, 四方有急, 則元帥隨卽率兵, 四出救援, 是古人設鎭之本意也。 今朔州、昌城布置之勢, 意必其此也。 如將換差, 必先使人往察便否, 然後施行可也。" 孟思誠等議曰: "依下旨施行。" 一。 "甲山、閭延相距九日餘程, 自甲山、三水岐至無路二日餘程, 自無路至閭延境, 又二日餘程。 其間居民, 非特苦於往來之弊, 其於相資之義, 亦且乖矣。 中央無路之(池)
                〔地〕
              , 別置縣邑何如?" 僉曰: "來八九月間遣人, 審其兩官相距道路遠近、居民多少、耕地有無, 若多有可耕之地, 則他官人民, 量宜移入, 然後置縣可也。" 一。 "沿邊之民, 越耕資生, 其來久矣。 年前征討後, 崔閏德獻議曰: ‘征討未幾, 時方忿怨, 如不禁耕, 不無被害, 宜禁越耕。’ 予從其議, 卽令禁耕。 今聞邊民非越耕, 則生理艱苦, 民皆咨歎。 越耕與否, 僉議以聞。" 僉曰: "許令越耕, 似乎速矣。 姑停之, 以待歸順後觀變許耕, 未爲晩也。" 一。 "古者戍邊軍民, 非徒憐恤, 亦給衣服, 以慰其勞。 本國南隣島倭, 北接野人, 皆是防禦最緊之處也, 而南方則倭寇賓服, 防禦稍弛, 北方則野人勢似投降, 心未誠服, 防禦最緊, 士卒勞悴, 宜賜衣服, 而勢難爲之, 姑將南方所造月課軍器, 減數除出, 移給北方軍士, 以爲私藏何如?" 僉曰: "口傳軍士, 則受官軍器新舊交付, 其來已久, 何必賜給? 若將帥及赴防大小守令, 賜軍器新舊交付, 以爲恒式。" 一。 "兵曹啓: ‘本朝功臣子孫, 常時雜犯, 悉令原免, 待功臣之後, 可謂厚矣。 然軍政不可不重, 士卒不可不鍊, 故每値大閱講武之時, 有犯軍令者, 勿問功臣之後, 悉皆科罪, 載諸《六典》, 所以重軍法, 而敎士卒也。 其在平時犯軍令者, 雖原從功臣之後, 亦令免罪, 無所懲艾, 皆非訓鍊軍卒之意。 臣等謹稽律文, 隱廢差役條云: 「功臣容隱者, 初犯免罪附過, 再犯住支(奉給)
                〔俸給〕
              一半, 三犯全不支給, 四犯依律論罪。」 自今比此律文, 功臣之後, 常時犯軍令者, 初犯免罪附過, 再犯亦如之, 三犯, 見任則罷職, 前銜則雖當受職, 越一次不敍, 四犯或鞭三四十、或一二十, 隨其所犯輕重科罪, 以重軍法。’ 何如?" 僉曰: "允當。" 一。 "水車敬差官啓: ‘賞灌漑有功守令監考。’ 何以處之?" 僉曰: "雖別無效驗, 旣有敎旨, 以下番甲士之闕, 隨品敍用, 示信於民, 以勸他道之民。" 上曰: "功臣子孫論罪及水車論賞之條, 依所啓施行。 沿邊居民越耕條及北方防禦軍卒軍器賜給之條, 姑停之, 其餘四條, 竝依僉議, 令兵曹立法。" 又議曰: "金元生, 故司正李之番妻金氏之婢夫也。 金氏以元生所産奴婢若干, 立證佐成文契給元生, 世世相傳, 永爲使用。 元生以自己所生, 無子孫相傳使用之理, 故贈於公主, 以爲無緣受贈, 甚爲不可。 歲在辛亥, 議于大臣, 皆曰: ‘受之無妨。’ 鄭招獨曰: ‘不受爲正。’ 予從招議, 使之不受。 今更思之, 元生所生奴婢, 旣受于其妻之主, 而又無爭之者。 且元生之妻四寸奴婢, 本宮使喚人也, 受之無妨。" 喜等曰: "受之無妨。" 上曰: "已知矣。"
地名: 江界 (平安道, 都護府)
年: 1435.0

○禮曹與議政府諸曹同議, 各品陳言以啓: "一。 各處僧徒, 號曰安居, 多聚米穀, 以供坐食之徒, 庶民終歲勤動, 未免飢寒, 乞命有司痛禁。 其已聚之米, 令所在
                〔官〕
              散給飢民。 右條棟梁僧禁止, 載在《元典》, 申明擧行。 一。 近年旱乾之災, 京畿尤甚, 徭役煩重, 民不聊生, 凡可移定者, 悉皆移定於他道; 可減省者, 量宜減省。 至若分禮賓典廐署乳牛所生穀草炊料木, 厥數猥多, 民甚苦之。 上項各司所養雜畜, 亦宜減省。 右條, 令戶曹禮曹同議量減。 一。 慶尙道
              乃而浦等處來接倭人, 往復無常, 日增月加, 數年之間, 幾至數百戶。 是猶養虺蛇於室中, 恐必有肆毒之日, 宜亟還本島, 毋貽後悔。 右條, 興利事畢者, 久居未便, 隨宜入送之策, 令其道監司處置使商確啓聞施行。 一。 還上分給, 當先貧乏, 各部管領等以爲貧乏之人, 秋成難以徵納, 罪責在己, 肆不傳報。 或因干請, 或受贈與, 富居者, 先報本部及漢城府, 官吏亦不親審, 據此移文, 民有不均之嘆。 願自今漢城府五部官吏, 親審覈實移文。 右條, 令五部親審擲簡。 一。 檢屍之際, 毫釐有差, 人命係焉, 中外官吏, 檢屍不明, 以致冤抑。 臣竊見《無冤錄》一書, 具載檢屍格例。 乞於吏科律科, 幷試之, 朝士亦令(隷)
                〔肄〕
              習。 右條, 律科講試之歲, 比他科最少, 唯於律科, 幷試給分。 一。 養子與己子無異, 其中子或從仕, 親在外方, 雖得疾病, 無歸覲之法。 願自今考其所居官陳省, 許令給暇往視。 右條, 依上言施行, 但考收養的實文契, 然後方許具報。 一。 獄者, 人之死生係焉, 苟非其人, 冤抑莫伸。 聽獄者訊問之際, 遽加捶楚, 以至壓膝, 累年滯獄, 以致冤枉者, 比比有之。 願擇公明正直者, 每秋分遣各道, 審理冤獄, 如有顚倒是非, 枉刑取辭者, 依律論罪; 情狀曖昧, 曲直難卞者, 具辭以聞, 下政府擬議施行。 右條, 訊杖之數、滯獄之由, 令刑曹司憲府考其季月監獄狀糾理, 其關係至重疑獄, 具辭移關刑曹, 擬議啓聞施行。 一。 兩麥之切於民生至矣。 咸吉道之民, 不以爲急, 咸興以南暫種小麥, 以北則專不耕種, 每當凶歉, 救荒無由。 願自今每邑悉令勸耕, 以爲周急之資。 其種子則慶尙、江原南道國庫米&#x25E34;, 趁節貿易, 漕轉分給。 右條, 令其道監司, 訪問便否啓聞後更議。 一。 受還上者, 合家疫疾, 男女皆歿, 只有弱息, 寄食他家, 催吏從而督納, 故人皆厭而却之, 無所寄寓, 甚可憐也。 願自今勿徵, 以恤煢獨。 右條, 推其幼弱眞僞、奴婢家財田土有無多少, 取旨免徵。 一。 正朝聖節千秋封裹人蔘之數, 一百四十斤; 無時謝恩及本國所用, 亦不過百餘斤。 貢案之數, 平安、黃海道共計九百六十斤, 亦足一年之用, 皆合於進獻, 其他咸吉、江原兩道貢蔘, 共計五百四十斤。 然體少色惡, 乾正非法, 碎碎不用, 每年不納, 各官貿於京中, 每一斤給緜布三匹, 尙且難得, 弊固不小。 願自今咸吉、江原兩道貢蔘, 竝皆蠲免, 如或不足, 臨時酌量加定。 右條, 咸吉、江原貢蔘, 獨減未便。 平安道二百斤, 黃海、江原、咸吉道各一百斤減除。 一。 貢稅, 國家重事。 金遷收稅, 委之色吏, 貪利之徒隨所愛憎, 任意高下, 納稅者一違其意, 則輒不準納, 盡賣衣服, 以充其數, 其他科外橫斂, 不可勝言。 願擇公廉正直曾經顯官者, 定爲監考, 使吏不得容手, 以革前日之弊。 右條, 依陳言施行。 一。 鰥寡孤獨, 不能自存, 理宜矜恤。 無識之徒, 雖其至親, 委之官家, 不肯收養, 以致凍餓, 今後推覈科罪。 右條, 依陳言施行。 一。 平安道合排, 前此各令所在官檢察, 及癸丑北征, 自价川至江界九合排, 依站路例置察訪。 然閭延、泰川、碧潼、理山、雲山等各官二十七合排, 皆無察訪, 尙不廢事。 今价川、江界等處察訪支待之人、隨從之輩, 或奪赴防軍卒之馬, 累日騎載, 瘦弱致死, 弊固不小。 乞固革察訪, 仍以所在官檢察。 右條, 令其道監司訪問便否啓聞後更議。 一。 船軍三丁爲戶, 一年番上, 不過二朔, 獨鎭撫領船頭目知印等解文字者, 各有所掌, 未得隨例遞番, 一年番上, 乃至六朔, 而仕到則依他船軍, 只給二朔, 願盡給番上月數之仕。 右條, 前此不盡給仕到之故及仍番給到便否、依他遞番便否, 令其道監司處置使, 訪問啓達後更議。" 皆從之。
地名: 江界 (平安道, 都護府)
年: 1436.0

○辛亥/議于政府曰: "李滿住, 頻年入寇, 詭言忽剌溫所爲, 遣使不絶, 窺免己罪, 我亦佯若不知而厚待久矣。 領中樞院事崔閏德在平安道, 謂滿住之使人曰: ‘入寇者, 滿住麾下, 非忽剌溫也。’ 今年夏, 禮曹責金納奴、童觀音奴曰: ‘入寇者, 非滿住麾下而誰歟?’ 彼必以爲我國灼知情僞矣。 今使者十餘人將至于京, 其館穀之禮, 仍舊厚之乎? 將待之以薄, 示其絶之之意乎? 予意以爲待之雖薄, 彼必無加憤之心; 接之雖厚, 彼亦無誠附之情。 然彼曾居近境, 今雖背逆, 安知無後日更附之心乎? 如有更附之心, 待之以薄, 恐未可也。 且彼不改前心, 罪惡貫盈, 則我不得已爲討罪之擧矣。 今薄其使者, 使之懷疑貳之心, 成預備之謀, 無乃不可乎? 若欲薄其使者, 則當留江界府, 給禮物之價以送之乎? 必使者親至于京而後待之以薄乎? 借令使者幾至于京, 令還送于江界府, 以示未信之心乎? 其亦不可乎?"
地名: 江界 (平安道, 都護府)
年: 1439.0

○司憲府啓: "判江界府事崔海山携私妾婢僕赴任, 虛費公廩。 又擅率平壤府妓楚宮粧, 遂留不還, 平壤府遣人督還, 又不遣還, 反縛使人杖之。 及觀察使推鞫, 猶不悔愧, 妄引舊例, 不勝憤恨曰: ‘江界府陳米苦醬, 一日難過, 欲聞罪過于朝, 日望得代。’ 其故犯罪責, 謀欲避危, 殊無大臣奉職之意。 請按律抵罪。"
地名: 江界 (平安道, 都護府)
年: 1443.0

○都體察使皇甫仁回自平安道啓: "平安道沿邊各官元居人逃亡三百二十一戶, 入居人逃亡二百七十戶。 請於來秋, 發遣朝官, 窮極刷逃, 永不現搉者, 以富强他戶充數入送, 申明許接人全家入居之法。 且沿邊各官居民, 曾於江外, 任意耕作, 安土資生, 自甲寅年以後, 一禁江外之田, 雖江內之田, 勢孤難救者, 亦且禁耕。 因此離心失所, 土兵日減, (祖)
                〔租〕
              賦日縮, 深爲未便。 請(閭迎郡)
                  〔閭延郡〕
                
              小虞芮及虞芮洞源內外山、虞芮屬楡坡、慈城郡
              泰日、江界郡
              餘屯烽火臺洞口艾田、碧潼郡
              阿耳屬非所里
              小波兒、廣平等處之田, 毋令禁耕, 趁時耕種, 其他各邑勢孤難救之處, 亦令量宜耕作。 臣竊觀箭竹洞口子, 與靑水口子相距十七餘里, 通望不遠, 儻有緩急, 可能及期救援, 請革箭竹口子, 又革豆叱乞里、暗林平、寶鎭場等三處萬戶, 以豆叱乞里人物, 入保於昌洲。 且於古靜州設木柵, 入保暗林人物, 又將移定寧縣於方山縣, 姑於方山縣古木柵, 入保近處之民。 若木柵狹隘, 則加設棘城守禦, 待來春審基築壁城。 又於理山、江界中央北洞別置邑, 以獨山等十里及江界烽火臺三里居民, 合一百十戶割屬, 革都乙漢萬戶。 又於虞芮置邑, 以趙明干等二里慈城、泰日等各里居民, 合一百八十戶割屬, 革虞芮、小虞芮等萬戶。 其人吏官奴婢, 以南道各官多處, 抄出定屬。 且令池寧恠萬戶於好屯築壁城, 率軍守護農民, 及秋收畢, 於池寧恠入保經冬。 又於家舍洞築壁城, 以旁近亏時乃等三里居民入保經冬。 凡沿邊居民入保放出日時, 毋令定限, 隨其合氷解氷, 量宜施行。 又於理山郡北洞及朴氏里、碧潼郡
              碧團、昌城郡
              昌州、朔川郡右軍營, 加設合排, 每合排定屬十五戶。 革水口合排, 移設從浦, 合排於江界, 加屬十五戶。 其合排察訪, 以武略兼備人差之, 各於合排, 巡行考察, 有事變則從都節制使赴防。 又昌洲口子田子洞峯頭及義州
              靑水口子峯頭, 乘農隙先築壁城烟臺, 自茂昌至義州沿邊各官烟臺未築之處, 隨後畢築。 且賊入之路, 不可不塞。 江邊樹木盛多, 繕治不難, 請依舊例防塞。 又今春行城造築時, 黃海道軍人逃亡者, 二百一十名。 其首唱頭目, 請依已曾受敎, 平安道沿邊各官入居。" 從之。
地名: 江界 (平安道, 都護府)
年: 1449.0

○己丑/皇甫仁啓: "東西兩界甲士, 累年赴防, 慣於攻守之策, 及其去官, 雖膂力方强者, 例置散地未便。 自今兩界甲士去官人內, 除老病無勇者外, 皆授其道甲士、司直、副司直之任, 隨例赴防, 待滿三十朔加資, 仍赴防。 且江界、朔州、義州等道節制使軍官各七人內, 量減其數, 七站馬匹位田, 除災傷塉薄者, 換給良田。 又定轉運急走奴婢。"

○議政府啓: "江界、朔州軍官七人內, 各減二; 義州軍官七人內, 減三。 其擇給七站位田及急走奴婢等事, 亦依皇甫仁所啓施行。"
地名: 江界 (平安道, 都護府)
年: 1450.0

○辛巳/領議政河演、左贊成朴從愚、左參贊鄭苯議啓: "今平安道疲弊, 金宗瑞多率軍士, 不宜久留, 召還爲便。 監司仍前兼都節制使, 凡干軍政, 監司總之; 防戍諸事, 朔州、江界節制使掌之。" 左議政皇甫仁、右議政南智、右參贊鄭甲孫以爲: "平安道如有大變, 則當別遣京元帥矣。 常時防禦, 朔州、江界節制使必報監司, 而後爲之, 則必致稽緩, 依慶尙道例, 江界、朔州, 各置都節制使, 監司勿兼都節制爲便。" 翼日, 更召演等問之, 皆如前言, 但演以爲: "寧邊府使, 勿遣堂上官, 以三品以下授之。" 仁以爲: "革寧邊, 以其奴婢分屬江界、朔州。" 上曰: "左議政之言善矣。 然後日必有因事變更之時, 姑從領議政之議。" 遂以平安道都觀察使朴以昌, 兼兵馬都節制使。

○乙卯/議政府啓: "平安道防禦最緊, 而沿邊各官道途遐隔, 都節制使, 非徒難於點閱, 脫有緩急, 必不能應幾赴援。 又諸鎭將緊急軍務, 不能以時待報, 以致稽緩, 亦爲可慮。 請限邊警寢息, 分爲左、右道, 左道都節制使, 則兼判江界府事, 右道都節制使, 則兼判朔州府事, 沿邊及內地各官, 仍舊分屬左、右道, 其鎭撫、知印、令史、螺匠之類, 任事之人, 各以所屬, 各官居人分屬之。 又前此都節制使營軍器、甲胃、旗麾、皷角等物, 及營奴婢, 令觀察使磨勘, 仍置寧邊府, 別差府使, 其判官仍舊。" 從之。
地名: 江界 (平安道, 都護府)
年: 1453.0

○義禁府啓: "房子加知ㆍ小親侍咸老、房子重非ㆍ小親侍富貴、房子者今、別監須夫伊等, 意欲相奸, 以諺文互相潛通, 又以物相贈: 比盜內府財物之律, 皆斬不待時。 房子卜德, 聽其請辭, 以諺文書其情, 欲使通于外, 其答書至, 則爲之解說: 依媒合者減犯人罪一等之律, 杖一百、流三千里。 司&#x25530;局丞鄭乙富, 亦聽房子之請, 擅開闕門: 依皇城門應閉, 而誤不下鑰之律, 杖一百、邊遠充軍。" 命各減一等決杖後, 須夫伊、富貴、咸老, 永屬咸吉道
              富寧鎭官奴; 重非、者今、加知, 永屬平安道
              江界官婢; 乙富, 忠淸道充軍。

○以上護軍李孝智繕工監正, 崔仲謙副知通禮門事, 宋處儉司膳署令, 洪演爲義禁府加定郞官。 安置池淨于靈巖, 鄭苯于樂安, 趙遂良于固城, 李石貞于迎日, 安完慶于梁山。 又遣百戶, 押送韓崧于閭延, 黃貴存于江界, 爲奴, 皆瑢黨也。 苯, 時以下三道都體察使, 至忠淸道, 淨新除忠淸道節制使, 未赴, 至是逃匿不現。 又以司僕少尹具致寬爲義禁府知事, 往斬鏡城都護府使李耕㽥, 上護軍宋翠爲義禁府鎭撫, 押咸吉道都節制使李澄玉, 安置于平海。 平安右道都節制使朴好問, 適以妻病, 承諭來京, 陞好問資憲, 代澄玉, 爲咸吉道都節制使, 卽令發行。 左司諫鄭穰、右司諫金吉通、知司諫鄭軾、左獻納崔孝男、左正言姜眉壽等啓曰: "姦黨旣伏辜, 瑢, 首惡, 不共戴天之讎也。 豈可同處一國而稽一日之生乎? 請按罪誅之。 且苯、遂良、完慶等, 宜竝推輷, 苟有與聞之實, 不宜輕論。 凡强盜, 皆不論首從, 況此大逆乎?" 傳曰: "旣與大臣共議施行, 不可加焉。" 穰等更啓曰: "是雖親親之恩, 非天下之公議也。 瑢旣得罪於宗社, 不可輕論。 非獨臣等之痛憤, 一國臣民, 莫不驚駭。 請須誅之。" 傳曰: "已與大臣議之, 不可更加。" 穰等復啓曰: "如此惡逆, 不可稽滯。 昔周公誅管、蔡, 夫管、蔡, 不過脅武庚爲亂耳, 然致大辟。 我太宗朝, 不誅芳幹, 此特潛邸時事, 止於一身, 不關宗社故耳。 然世宗尙罪其子孟宗, 況如此逆賊, 其可不誅乎? 須從臣等之請。" 不允。 大司憲朴仲林、執義李世門、掌令金從舜、持平金係熙ㆍ朴健順等亦啓曰: "瑢罪滔天, 只置於外, 此實私恩, 非公義也。 管、蔡, 至親也, 恩輕義重, 故置之大辟。 夫瑢罪不容誅, 請置極刑。" 不允。 仲林等復啓曰: "古人云: ‘除惡務本。’ 今黨與雖除, 首惡尙在, 豈合大義? 請置大法。" 不允。 穰等上疏曰:
地名: 江界 (平安道, 都護府)
年: 1455.0

○戊子/平安道都體察使朴從愚啓: "臣巡審江邊諸邑諸口子, 虞芮、閭延、茂昌, 則本邑軍士甚少, 故都節制使, 以南道軍士臨時抄定往戍, 有弊無益。 當竝所屬諸堡革罷, 其軍資、義倉米穀, 分給慈城、江界之民, 至秋各於其邑收納。 江界乃後門巨鎭, 且陳荒田地千餘結, 古龜州乃賊路要衝, 城基東西北三面據險, 城內多水泉, 又有可耕之地數千餘結。 若復置守令, 因古基築城設關, 則可與義州、江界鼎足而峙, 相爲掎角, 控制賊路, 當以虞芮之民, 徙處江界, 閭延、茂昌之民, 徙處龜州, 限年復戶。 朔州則判官獨在本邑, 節制使, 冬則出居小朔州, 把截賊路, 夏則移戍仇寧口子, 守護農民, 而本邑之人, 牛載馬駄, 踰越大嶺以支供頓, 漸至彫弊。 宜革判官, 使節制使仍在本邑, 兼治軍民之事, 實爲便益。 小朔州則無他賊路, 但延平峴乃是賊路, 故以築烟臺以覘賊變, 且距昌城纔二十餘里, 不必節制使防戍, 唯仇寧口子江邊, 賊來要路, 若築石堡置萬戶, 率朔州軍士以嚴隄備, 則小朔州之民, 得以安居力農矣。 定寧則去甲子年移置于義州
              方山之地, 以定寧
              山里、枇峴、廣化、隔音洞、所串割屬義州, 柯原、李松洞、方山、靑水、廣坪、都領、白呂子、尙乘割屬定寧, 然方山無可耕之地, 故其人吏奴婢仍居古定寧, 險阻九十里程, 裹糧往來, 受弊無窮, 宜還古定寧, 其相換土地, 各還本邑。 且方山石堡, 周回八千七百尺, 上至靑水口子四十五里, 自靑水至仇寧口子二十里, 下至水口口子四十五里, 自水口至義州三十三里, 道路適均, 應援便易。 宜移靑水萬戶於方山, 以固防禦, 其(靑水口竽)
                  〔靑水口子〕
                
              , 則每當夏月差權管守護農民, 及冬入保方山城。 在前渭原以上防禦江界節制使, 理山以下朔州節制使點檢, 今革虞芮、閭延、茂昌三邑, 當更割碧潼以上諸鎭, 屬江界節制使, 昌城以下諸鎭, 屬義州節制使, 使之點檢。 且義州境連上國, 又賊路要衝, 故嘗置鎭, 以嘉山以北兵防戍, 近來革鎭, 至本邑兵及南道甲士二十七、銃筒軍四守城, 軍威不嚴, 當依舊置鎭。" 至是都統府、議政府堂上、六曹判書以上同議啓: "平安道江邊諸邑諸口子因革, 竝依都體察使所啓施行, 其龜州四面疆域, 令觀察使審定, 令吏曹擇慈祥勤儉人爲守令。 其新徙之民, 限五年蠲免徭役, 其所貸義倉之穀, 三年後收納, 龜州、虞芮之民徙居江界者, 亦依此施行, 且三邑之民, 不可置之度外, 宜令慈城郡時遣兵探候, 江界節制使, 亦一年兩度巡察。" 從之。
地名: 江界 (平安道, 都護府)
年: 1456.0

○傳(曹)
                〔旨〕
              刑曹, 放司律院廳直定役車仲生、金得成、草之梁充軍河住持、鴻山安置安貴夫、忠淸道內廂充軍李吾乙麻、全羅右道充軍崔中、南海流裵時介、安置今古音龍、庭爐干定役林聰、鹽浦充軍方仲培、合浦庭爐干定役吾乙麻大、薺浦充軍崔禿衆、平海充軍林自知、安州庭爐干定役智孝根、從浦合排定役克愼、江界流仲孫、上土合排定役張祿、嘉山流僧雪祐、生陽日守定役方致正、長洞合排定役吳大山、安景ㆍ慈城充軍金龍浪、城浦充軍魯變、金郊日守定役崔訥金ㆍ金玉孫ㆍ崔於山ㆍ林孟敬、敬天日守定役僧惠明、安城日守定役金仁、龍泉日守定役白將軍、岊嶺日守定役申上佐。 傳旨義禁府, 放龜城官奴永屬張得流ㆍ朴根生ㆍ白存者ㆍ安吾乙未同、嘉山入居奴於里大、金巖日守定役性仇之ㆍ豆乙彦ㆍ金仲生ㆍ韓貴珍、寶山日守定役趙永之ㆍ末之ㆍ車於里大ㆍ朴莫山ㆍ金元柱ㆍ上左於末知、安城日守定役凡安ㆍ全莫同ㆍ金吾乙未同ㆍ金將軍ㆍ末訖若ㆍ老光應ㆍ金尹萬ㆍ金石、岊嶺日守定役梁和上ㆍ洪賚ㆍ上左莫同ㆍ內隱達ㆍ宋松莫山ㆍ李貴中、敬天日守定役李澄ㆍ朴春生ㆍ趙俊生ㆍ朴松衆
              伊ㆍ守丁、金郊日守定役李生ㆍ裵仲夫ㆍ田祿守ㆍ崔貴ㆍ奉得龍ㆍ內隱生ㆍ小知ㆍ鐵山ㆍ申小生ㆍ仍邑金、興義日守定役元得龍ㆍ金石同ㆍ孫者古未ㆍ長敬山
              守ㆍ亡應知、洞仙日守定役姜田中ㆍ夫今音同ㆍ莫同ㆍ金莫生、龍泉日守定役仇叱同、黔毛浦充軍守叱仇未ㆍ於里同、玉浦充軍徐莫三、法聖浦充軍曺白同、蔚山內廂充軍吾乙麻知、所江充軍崔善敬ㆍ洪山、廣巖充軍金者斤同ㆍ張生、司律院廳直定役金仲富ㆍ韓知ㆍ洪延。
地名: 江界 (平安道, 都護府)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 江界 (平安道, 都護府)
年: 1460.0

○兵曹啓: "平安道
              江界府亦是巨鎭, 其節制使棄其本鎭, 率軍士往戍滿浦口子, 甚爲不可。 且滿浦距江界幾百餘里, 節制之往戍也, 隨從人吏官奴婢等贏糧往來, 其弊亦多。 請以滿浦爲鎭, 僉節制使、同僉節制使隨品擇差, 以江界奴婢二十餘口屬之。 其支應野人諸事, 令江界府供辦, 節制使來往檢察。" 從之。
地名: 江界 (平安道, 都護府)
年: 1463.0

○壬寅/先是, 中外號牌已成, 上慮其未精, 更作事目。 "一, 號牌依《大典》, 改其體制,
                【堂上官用象牙, 長三寸五分、廣一寸一分, 牛骨、鹿角通用。 三品以下至賤口用雜木, 長四寸、廣一寸五分, 用營造尺。】
               以乙酉年十二月晦日爲限更始。 京中漢城府、外方都會所必備三員,
                【守令一人、敬差官一人、分臺一人。】
               大君以下奴子必準賤籍給牌。 一, 諸邑守令等不能親到都會所, 擇解事前銜朝官遣之。 一, 兩界若鍾城、穩城、慶源、慶興、三水、甲山、義州、朔州、碧潼、昌城、江界、理山等邑勿赴都會, 敬差官分臺等巡行, 備三員給牌。 一, 雖無良籍, 若多年爲良, 衆所共知者, 分揀啓聞屬良。 一, 無賤籍者屬良, 雖無賤籍, 多年役使, 衆所共知者, 理當屬賤, 然或因貧窮, 或因不得已事故, 而役事於人者, 分揀啓聞。 一, 號牌成給時置簿冊內 出牌人所居里名及所據文案名目備書,
                【文案名目如良賤籍及分揀取旨等類。】
               以憑後考。 一, 大君以下宗親奴婢賤籍書題, 伴儻解事奴子中, 堂上官以上奴婢賤籍, 伴儻解事奴子中持詣考準。 如有違誤者, 其書題伴儻奴子從重論罪, 三品以下發牌招來問之。 一, 三品以下前銜人及有蔭人書某子某年甲本貫。 一, 良人書某子某年甲本貫形貌
                【自良人至私賤後面書年號日月。】
               一, 補充軍去官妾子, 書某子某年甲本貫形貌, 未去官人書某婢妾子某年甲形貌。 一, 公賤書某司奴某年甲形貌父某。 一, 鄕吏、驛子書某官某驛鄕吏驛子, 某子某年甲形貌。 一。 形貌若面瘢、目眇、耳割、唇缺、手足蹇等表表有痕者書之。 一, 篆印京中則 ‘漢城’ 二字外方則 ‘邑名’ 二字前後面上下端印之。 一, 不及限受牌者, 以制書有違律論, 公賤則各其司該員, 其邑守令, 私賤則本主竝以制書有違律論, 其私賤屬公, 全家徙邊。 一, 暗錄他人奴婢及良人爲奴婢者, 杖一百全家徙邊。 敬差官守令品官該吏等或不詳察給牌, 或潛隱給牌, 或挾恨, 或要求不時給牌者, 杖一百、全家徙邊。 守令、品官、該吏不檢擧者杖一百、充軍。 僧人號牌則, 一號牌體圓(經)
                〔徑〕
              二寸, 前書職名年甲形貌
                【形貌日月依俗人例書之。】
               一篆印京中則禮曹, 外方則邑名, 前後面上下端印之。 一, 京中則兩宗各其所屬寺住居僧人具職名年甲形貌, 傳報禮曹, 外方則諸寺色掌僧依京中例書呈其邑, 受牌時各持度牒, 親到禮曹及都會官考準給牌, 其中年五十以上及衆所共知有心行者, 雖無度牒亦給。 一, 京外給牌僧成籍, 京中藏于兩宗及禮曹, 外方則其邑及禮曹, 失牌者考籍改給。 一, 僞造者依俗人例, 論罪後還俗。 一, 依俗人定限給牌。 一, 上項事件外已前受敎, 竝不遵行。"
地名: 江界 (平安道, 都護府)
年: 1465.0

○平安道都節制使楊汀據滿浦節制使洪貴海呈馳啓: "本國女, 名若今者, 來自野人地面, 言曰, ‘我本隨川南面
              草項里人, 父母俱亡。 辛巳二月, 嫁義州官奴隨居, 本月四日, 挑菜鳥沒亭, 爲兀良哈者音波所搶, 爲婢使喚五年, 今三月十三日乘夜逃來。’ 請若今留置江界, 招授本夫完聚。" 從之。
地名: 江界 (平安道, 都護府)
年: 1466.0

○平安道觀察使吳伯昌, 據滿浦節制使鄭山彙呈啓: "六月二十四日, 有人男小吾稱、女者羅巨, 率童子三人, 來江上。 使通事問之, 者羅巨言: ‘我本唐人, 前十七年間, 被擄於古納哈, 爲李滿住家人西亏柳之妻, 産二子豆郞巨、勞老。 其後, 嫁小吾稱, 産一子亏多乃, 卽今帶來者是也。 然古納哈性惡, 飮酒發狂, 不分金刃, 打殺西亏柳。 吾等恐又見害, 日夜畏懼, 乘古納哈之出, 逃來貴國。 願因還本土。 小吾稱亦中原瀋陽衛人也。 爲李權赤所擄, 轉賣於古納哈, 今五六年矣。’ 據者羅巨之言, 以豆郞巨爲己子。 古納哈則云: ‘豆郞巨, 非者羅巨之子, 乃吾所得於父滿住之奴也。’ 其言不一。 又者羅巨言: ‘前十七年間, 産其子豆郞巨。’ 而豆郞巨時年十九歲, 言又不一。 況自以爲中原之人, 而父母、族派、州里之名, 都不記憶。 問其處動靜, 則答云: ‘去四月, 古納哈率三百餘兵, 向貴鎭云: 「欲剽略人物, 以償稱波右。」 行至中路而還。’ 者羅臣之言, 大率乖戾, 反覆詰問, 則者羅巨曰: ‘西亏柳交嫁日月, 更思之則乃年十六七歲時也。’ 其他違端, 幷以不知答之, 故不得歸一推問。 移送江界府, 以避彼人。 臣亦移文江界云: ‘小吾稱等, 安慰供饋, 以竢朝廷處分。 若古納哈更來尋討, 則答曰: 「前者已通於沿江諸鎭, 問小吾稱等來否。 諸鎭之報未至。」’" 上卽下申叔舟、韓明澮及議政府、都摠府、兵曹、禮曹議之。 叔舟以爲: "者羅巨之言, 多牴啎, 似非唐人。 小吾稱雖實唐人, 勢不可獨送。 古納哈若來求不置, 則宜竝還給。" 明澮以爲: "解送小吾稱, 餘宜還給。" 具致寬以爲: "小吾稱等, 自不記中原族係、州里, 其爲唐人不明。 然古納哈以小吾稱爲唐人, 者羅巨被擄日月及自己年歲, 各異告稱, 的非唐人。 宜只解送小吾稱。" 黃守身、朴元亨、崔恒、曺錫文等以爲: "小吾稱雖元係唐人, 與者羅巨及小童, 同時逃來。 若獨解送小吾稱於遼東, 則恐復有前日宋全之讒言。 竝令邊將, 還給古納哈。" 金礩以爲: "小吾稱則古納哈亦以爲唐人, 不可不解送。 者羅巨, 雖不記族係、州里, 似非唐人。 然自稱唐人, 而其夫小吾稱, 亦解送遼東, 則者羅巨, 竝宜解送。" 金國光以爲: "小吾稱獨解送遼東, 則妻子分離, 其怨不小, 恐有讒訴。 且古納哈以不還給爲怨, 生釁丁寧。 宜令邊將, 竝還古納哈。" 沈澮以爲: "者羅巨, 言端不一, 小吾稱, 亦未的知爲唐人。 更悉訪問, 若實爲唐人, 則留小吾稱, 餘皆還給。" 康純以爲: "小吾稱雖實唐人, 派係難知, 竝還其主。" 康孝文以爲: "若以小吾稱爲實唐人, 只令解送, 則遠離妻子, 必懷憤怨, 恐有意外之讒。 野人構怨, 多爲唐人還本。 況同時逃來之人, 不可區別。 古納哈, 若來尋之, 宜竝還給。" 盧思愼以爲: "小吾稱等雖實唐人, 不可奪彼與彼, 以重其怨, 於我無益。 若不留置我國, 則還古納哈。" 叔舟更議: "若竝解遼東, 則其咨當云: ‘古納哈言, 小吾稱非唐人。 者羅巨之言, 亦多違端。 然自言上國人民, 不可不解。’ 其語古納哈則云: ‘雖實爲汝奴婢, 然自稱中國之民, 不可不解。 故具汝辭緣咨送, 汝可告辨於遼東。’ 此似正大。 然怨歸於我, 而恩在於彼, 重彼之威, 而示我之弱可乎? 依舊例, 竝解遼東, 則中國以例事, 不甚致意, 而古納哈, 失數口奴婢, 其怨必深。 是無故而媒怨於人也。 獨解小吾稱, 餘還古納哈, 則古納哈雖喜, 而小吾稱必怨。 怨則必訴而生釁矣。 招至王京, 詳理還給, 則建州
              開原, 距遼東甚邇, 非如咸吉後門也。 小吾稱等後若還逃, 則必訴招京還給之事, 皆所不可。 臣竊意, 今置小吾稱於江界, 以待古納哈之請, 以邊將之意答曰: ‘前日汝皆還去, 而小吾稱等出來。 詳問情狀, 實非唐人, 今竝還給。 避苦就樂, 人之常情, 勿更侵虐, 存撫率居。 若又侵虐, 後不復還。’ 如是語之, 則古納哈必深感, 一可也。 小吾稱雖不遂本願, 亦不深怨, 二可也。 後或逃歸遼東, 而訴不解送, 則推之邊將, 答之有辭, 三可也。" 從叔舟議。
地名: 江界 (平安道, 都護府)
年: 1467.0

○右副承旨魚世恭, 刷平安道流移人物, 竝覈守令等, 啓聞, 辭連者百餘人。 以甲士金從順, 首唱浮言, 相率而亡, 斬之。 渭原郡守張瑞, 以橫斂入己, 理山郡守李擇, 以濫刑, 皆爲奴。 泰川郡守崔有容、熙川郡守崔傳善、江界府使閔孝幹、判官盧仲淸、肅川府使洪永江, 亦以不能存洫居民, 收告身。 餘皆勿論。 先是二十餘年間, 平安居民, 以咸吉道爲樂土, 移居者甚衆。 前春, 上命尹子雲, 刷還本道, 無慮三百餘戶。 至是, 覈守令科罪。
地名: 江界 (平安道, 都護府)
年: 1469.0

○先是, 綾城君
              具致寬回自平安道, 條民弊以進。 上令院相、議政府、六曹參判以上, 議便否, 至是議啓。 第一條: 前此騎步兵冬節防戍, 一朔而遞, 今則四朔相遞, 依舊冬則一二朔相遞, 夏則勿赴防戍, 農作事。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、戶曹判書盧思愼、刑曹判書姜希孟、禮曹判書任元濬、兵曹判書朴仲善、吏曹判書洪應、工曹判書梁誠之、兵曹參判愼承善、戶曹參判鄭蘭宗、工曹參判成允文、禮曹參判李承召、刑曹參判尹岑等議: "二朔相遞, 合氷時赴防。" 第二條: 軍士助丁, 以率居奴婢、雇人及土田幷計不便事。 叔舟等議: "請仍舊。" 第三條: 遼東迎護送軍, 幷輸通事私齎貿易雜物不便事。 叔舟等議: "近來檢察陵夷, 請令司憲府申明。" 第四條: 今詳定歲貢軍器, 皆收民間不便事。 叔舟、明澮、恒、允成、錫文、思愼、仲善、蘭宗等議: "兵器自有方物進上, 又有軍器寺年例造作, 積久自多, 且年比不登, 徭役又繁, 本邑月課及上納軍器所造之物, 一切斂民, 日益凋弊, 本道限二年姑停, 他道亦減五分之一。" 第五條: 無馬軍士, 分給島馬, 若老而物故者, 準徵不便事。 明澮議: "前此自願受官馬者, 其馬或老或死, 皆隨直易換充用, 公私皆便, 請依舊。" 第六條: 三道節度使, 復合一道事。 叔舟、明澮、恒、允成、錫文、思愼等議: "西道節度使兼義州牧使, 東道節度使兼寧邊府使。" 第七條: 赴防軍士, 兩度從征, 加資及當番敍用時告身, 竝不得受不便事。 叔舟等議: "令兵曹速給。" 第八條: 甲士等雖當番, 須受遞兒職, 方許給祿, 請依舊當番, 則擧皆給祿事。 叔舟等議: "令詳定所考祿數, 兩界依舊。" 第九條: 預差甲士等, 雖有軍功, 或仕滿而不得受實甲士職不便事。 叔舟等議: "令兵曹速考施行。" 第十條: 道內人民, 裹糧就京, 從仕爲難, 令納粟于所在邑倉, 換受于京事。 叔舟等議: "回換必生弊, 勿許爲便。" 第十一條: 今革平壤、寧邊、義州、江界等邑, 知印、主事、六房、隊副、隊長等去官遞兒職, 虛棄前功, 誠可憐悶, 請依舊, 不爾則敬官職除授事。 叔舟等議: "依舊數爲便。" 第十二條: 館軍等, 大小使客迎送時人馬料, 諸邑不供不便事。 叔舟等議: "從舊例給人馬料。" 第十三條: 站馬分田, 在前上等給田九結, 中等七結, 下等五結, 今者上等七結, 中等五結五十負, 下等四結不便事。 叔舟等議: "已立法, 勿改爲便。" 第十四條: 前此合排往來使客草料粥飯, 用軍資支供, 今者雖置公須田, 尙不折給, 故收諸軍戶支供不便事。 叔舟等議: "合排非他驛例, 依舊用軍資支給。" 第十五條: 諸邑貢物不均分定, 各以所産移定事。 第十六條: 江邊諸邑獐鹿稀少, 例以內地分定, 不得已渡江獵獲, 甚不可。 請限阜盛, 勿定獐鹿事。 叔舟等議: "令詳定所更定。" 第十七條: 諸邑不論農月習陣事。 叔舟等議: "限民生蘇復, 幷他道農月勿習陣。" 御書皆曰: "可。" 卽下該司, 行之。
地名: 江界 (平安道, 都護府)
年: 1473.0

○刑曹啓: "廣興倉書吏李熙植, 曾以印信及廣興倉重記僞造, 彭排隊卒月俸, 冒受盜用罪, 平安道
              江界官奴定役後逃亡。 特減死決杖一百, 還發配所, 而今又在道逃亡被捉, 請依《大典》處斬, 妻子屬殘驛奴婢。" 命減死。
地名: 江界 (平安道, 都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 江界 (平安道, 都護府)
年: 1477.0

○命流柳牖妻干阿之于江界, 甫同定屬坡州官婢。
地名: 江界 (平安道, 都護府)
年: 1485.0

○庚戌/御經筵。 講訖, 同知事金宗直啓曰: "臣聞諸道年分又加一等。 今年旱荒太甚, 民間雖或有刈穫之處, 然其所食, 必無贏餘。 守令親審田畝, 隨其稔否, 以爲等第報監司; 監司慮其輕歇, 或至誚讓守令。 若守法不撓者, 則雖有監司之責, 當不移易其等第矣; 如其非人, 更高等第, 監司猶以爲輕, 又加一等, 乃其常事也。 今國家又從而加等, 則民生不亦困乎? 以朝廷之議年分加等, 邇來所無之事。 聖上軫念民飢, 遣賑恤使賙救之不暇, 而反欲加賦, 實未便。 當初建議之意, 爲國儲備也。 然儲蓄之策, 當待豐年, 何必於凶歲乎? 廟堂大臣豈不重念民生, 而有是議乎? 然臣獨以爲不可也。" 上曰: "國儲虛竭, 故政府啓請加等。 政府請諸道年分等第過輕者, 免其監司, 若爾則民必受害, 故今只加一等。 倉廩垂竭, 不可不慮。 但今年荒甚而加等收稅, 則慮有後世之議, 憲府及卿言是也。 予將更議處之。" 宗直曰: "以政府獻議, 有此加賦之令, 然閭巷小民不知其由, 必怨歸於上矣。" 掌令李誼曰: "監司巡審諸邑, 定其等第, 申報戶曹, 而朝廷不信監司, 又加一等, 殊失事體, 請勿加賦。 況民間穀種旣皆納官, 而又加租稅, 則小民何食?" 上曰: "監司折中等第則善矣, 但予聞或干譽於民而等第過歇者, 甚爲不可。 然今之加等, 非不信監司, 又非欲利於國而多取之也, 求以備後日之賑救也。" 領事尹壕曰: "監司率欲利民輕其等第, 雖曰寬民一分, 然不可寡取也。 爲國儲備, 不得已耳, 但凶年加賦爲未穩。" 宗直曰: "臣謂國儲雖不裕, 寬民一分可也。" 誼又啓曰: "柳子文犯贓致罪之物, 則繭十碩、絲五斤、米四斛而已。 今更閱推案, 子文之犯, 非特此也。 受賈人金長壽綿布五十匹, 又畜平壤及江界官婢, 費用公廩。 且於安州作田, 使邑吏治之, 名爲姻家之田, 而實潛輸其家。 其他瑣瑣冒濫之事, 難以枚擧。 近者貪風日滋, 金溝縣令趙繼孫、陽智縣監李仲善俱坐贓, 繼孫則逃匿。 雖痛繩以法, 猶不知懼, 況寬縱之, 使無所懲艾。 向者歸厚署別坐趙成璧盜松板四箇, 猶載贓案, 況子文之贓乎?" 上曰: "予之所知, 但其時承服耳。 前日經筵趙之瑞云: ‘肅川人皆曰: 「子文之罪曖昧。」’ 故卿等屢請而不允。 其前後推案, 抄書以啓。"
地名: 江界 (平安道, 都護府)
年: 1490.0

○司憲府掌令李粹彦來啓曰: "金確除江界府使, 不卽赴任, 招家奴問其由, 則確在豐川牧場, 聞除拜本職, 留五六日, 旣發行, 又由枉道而來。 確前日以宣傳官, 徵兵于慶尙道, 橫行枉道, 不卽上來。 其時被鞫, 特蒙上恩免罪, 本狂妄人也, 又無武才。 江界境連彼土, 爲國門戶, 非他鎭比, 況今滿浦有賊變? 須擇有武才識事體者差遣, 確不宜遣也, 請治罪, 改本職。" 傳曰: "確果不合邊將, 其卽改差。 其授堂上階者, 以除江界故也, 此事若實, 則特加當還奪也。" 粹彦又啓曰: "今命司贍寺正李垓、豐儲倉主簿尹俊民, 調養鷹子, 內外鷹房調養不爲不足。 今以東班治事之官, 廢公務而爲之, 甚虧大體。 請寢成命。" 傳曰: "可。"
地名: 江界 (平安道, 都護府)
年: 1491.0

○(越城君)
                  〔月城君〕
                
              
              李鐵堅來啓曰: "許混事干三十四人內, 車宥、桂已尙武才卓異, 彼人心服, 每問安否, 若相見則手撫其背曰: ‘吾當以爾爲壻’, 其餘人亦皆有武才, 今照律決杖一百、流三千里。 滿浦、江界乃賊路要害之地, 防禦最緊, 此三十四人, 若徙他處, 則防禦踈虞。 臣意謂, 此人等決罪後, 定本官苦役爲便。 且昌洲、昌城接戰時軍功, 令觀察使論啓, 觀察使非親見之, 乃以傳聞論功, 必多失其實。 且昌洲之戰, 官奴末伊、別侍衛金守山等獨進力戰, 矢盡勢窮, 爲賊所圍, 自折其弓, 依崖而立, 賊殺之, 斬頭刳腹而去。" 右副承旨權景禧啓曰: "臣嘗聞斯二人戰死而已。 今聞鐵堅之言, 其死甚慘, 請依永安戰亡人例致祭賻, 以勵士節。" 是日, 平安道觀察使論功啓本適到。 傳于鐵堅曰: "所啓之意已悉, 覽此啓本後發落。"